CELEX: C2004/118/42
Language: el
Date: 2004-04-30 00:00:00
Title: Απόφαση του Δικαστηρίου (έκτο τμήμα), της 29ης Απριλίου 2004, στην υπόθεση C-371/02 (αίτηση του Svea hovrätt για την έκδοση προδικαστικής αποφάσεως): Björnekulla Fruktindustrier AB κατά Procordia Food AB («Σήματα — Οδηγία 89/104/ΕΟΚ — Άρθρο 12 παράγραφος 2 στοιχείο α' — Έκπτωση από τα δικαιώματα εκ του σήματος — Σήμα που κατέστη συνήθης εμπορική ονομασία — Κρίσιμοι για την εκτίμηση κύκλοι ενδιαφερομένων»)

30.4.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 118/24
            
         
      ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   
   (έκτο τμήμα)
   της 29ης Απριλίου 2004
   στην υπόθεση C-371/02 (αίτηση του Svea hovrätt για την έκδοση προδικαστικής αποφάσεως): Björnekulla Fruktindustrier AB κατά Procordia Food AB (1)
   
   («Σήματα - Οδηγία 89/104/ΕΟΚ - Άρθρο 12 παράγραφος 2 στοιχείο α' - Έκπτωση από τα δικαιώματα εκ του σήματος - Σήμα που κατέστη συνήθης εμπορική ονομασία - Κρίσιμοι για την εκτίμηση κύκλοι ενδιαφερομένων»)
   (2004/C 118/42)
   Γλώσσα διαδικασίας: η σουηδική
   Στην υπόθεση C-371/02, με αντικείμενο αίτηση του Svea hovrätt (Σουηδία) προς το Δικαστήριο, κατ' εφαρμογήν του άρθρου 234 ΕΚ, με την οποία ζητείται, στο πλαίσιο της διαφοράς που εκκρεμεί ενώπιον του εθνικού δικαστηρίου μεταξύ Björnekulla Fruktindustrier AB και Procordia Food AB, η έκδοση προδικαστικής αποφάσεως ως προς την ερμηνεία του άρθρου 12 παράγραφος 2 στοιχείο α', της πρώτης οδηγίας 89/104/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών περί σημάτων (ΕΕ L 40, 1989, σ. 1), το Δικαστήριο (έκτο τμήμα), συγκείμενο από τους Β. Σκουρή, προεδρεύοντα του έκτου τμήματος, C. Gulmann (εισηγητή), J. N. Cunha Rodrigues, J.-P. Puissochet και R. Schintgen, δικαστές, γενικός εισαγγελέας: P. Léger, γραμματέας: H. von Holstein, εξέδωσε στις 29 Απριλίου 2004 απόφαση με το ακόλουθο διατακτικό:
   Το άρθρο 12 παράγραφος 2 στοιχείο α', της πρώτης οδηγίας 89/104/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών περί σημάτων, έχει την έννοια ότι, σε περίπτωση που παρεμβάλλονται ενδιάμεσοι στη διανομή προς τον καταναλωτή ή προς τον τελικό χρήστη ενός προϊόντος καλυπτομένου από καταχωρισμένο σήμα, οι κύκλοι των ενδιαφερομένων των οποίων η γνώμη πρέπει να λαμβάνεται υπόψη για να εκτιμηθεί αν το εν λόγω σήμα κατέστη η συνήθης εμπορική ονομασία του οικείου προϊόντος περιλαμβάνουν όλους τους καταναλωτές ή τους τελικούς χρήστες και, αναλόγως των χαρακτηριστικών της αγοράς του οικείου προϊόντος, όλους τους επαγγελματίες που παρεμβάλλονται στην εμπορία του προϊόντος αυτού.
   
      (1)  EE C 305 της 7.12.2002.